Javaslat A TANÁCS RENDELETE a házassági jogi ügyekben és a szülői felelősséggel kapcsolatos ügyekben a joghatóságról, az ítéletek elismeréséről és végrehajtásáról, valamint az 1347/2000/EK rendelet hatályon kívül helyezéséről szóló 2201/2003/EK rendeletnek a Szentszékkel kötött szerződések tekintetében történő módosításáról

(előterjesztő: a Bizottság)

INDOKLÁS

1. Az 1347/2000/EK tanácsi rendelet (a brüsszeli II. rendelet) [1] rendelkezik a házassági ügyekben hozott határozatok kölcsönös elismeréséréséről. Általános szabályként ez a rendelet a polgári eljárásokra korlátozódik, és az egyházi hatóságok által meghozott határozatokat nem érinti.

[1] A házassági ügyekben és a házastársaknak a közös gyermekkel kapcsolatos szülői felelősségre vonatkozó eljárásokban a joghatóságról, valamint a határozatok elismeréséről és végrehajtásáról szóló, 2000. május 29-i 1347/2000/EK tanácsi rendelet (HL L 160., 2000.6.30., 19. o.).

2. E szabály alóli kivételként a 40. cikk előírja, hogy a Spanyolországban, Olaszországban és Portugáliában a Szentszékkel kötött (konkordátumokként említett) szerződéseknek megfelelően, az egyházi bíróságok által hozott határozatokat a rendeletben foglalt szabályok szerint más tagállamoknak is el kell ismerni. Ezek a szerződések az érintett tagállamokban az egyházi bíróságokat illetékességgel ruházzák fel a kánonjogi házasságok érvénytelenítése terén.

3. A 2003-as csatlakozási okmány II. melléklete 40. cikkét olyan értelemben módosították, hogy az a Málta és a Szentszék között, a kánonjogi házasságok, valamint az ilyen házasságokkal kapcsolatban egyházi hatóságok és bíróságok által hozott határozatok polgári hatásainak az elismeréséről kötött 1993. február 3-i egyezményt is megemlítse.

4. A 40. cikk szövegét a brüsszeli II. rendeletet hatályon kívül helyező és helyettesítő 2201/2203/EK tanácsi rendelet [2] 63. cikke megismétli. A 2201/2203/EK rendelet 2004. augusztus 1-jén lépett hatályba, és 2005. március 1-jétől kezdve kell azt Dánia kivételével minden tagállamban alkalmazni.

[2] A házassági jogi ügyekben és a szülői felelősséggel kapcsolatos ügyekben a joghatóságról, az ítéletek elismeréséről és végrehajtásáról, valamint az 1347/2000/EK rendelet hatályon kívül helyezéséről szóló. 2003. november 27-i 2201/2003/EK tanácsi rendelet (HL L 338., 2003.12.23., 1. o.).

5. Málta kérte a 2201/2003/EK rendelet 63. cikkének olyan értelmű módosítását, hogy az a Szentszékkel kötött szerződését is megemlítse. Mivel azonban a rendelet elfogadására Máltának az Európai Unióhoz történő csatlakozása előtt került sor, megállapodás jött létre abban, hogy a módosítás szövege a 2003-as csatlakozási okmány 57. cikkébe kerül be. Ezen előírás egyszerűsített eljárást biztosít, aminek alapján az okmányok csatlakozás előtti módosítása fölött a Tanács a Bizottság javaslatára minősített többséggel dönt.

Javaslat A TANÁCS RENDELETE a házassági jogi ügyekben és a szülői felelősséggel kapcsolatos ügyekben a joghatóságról, az ítéletek elismeréséről és végrehajtásáról, valamint az 1347/2000/EK rendelet hatályon kívül helyezéséről szóló 2201/2003/EK rendeletnek a Szentszékkel kötött szerződések tekintetében történő módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási okmányára és különösen annak 57. cikke (2) bekezdésére,

tekintettel a Bizottság javaslatára [3],

[3] HL L [...]., [...]., [...]. o.

mivel:

(1) A házassági ügyekben és a házastársaknak a közös gyermekkel kapcsolatos szülői felelősségre vonatkozó eljárásokban a joghatóságról, valamint a határozatok elismeréséről és végrehajtásáról szóló, 2000. május 29-i 1347/2000/EK tanácsi rendelet [4] 40. cikke előírja, hogy a Szentszék és Portugália, Olaszország, valamint Spanyolország között aláírt szerződések (konkordátumok) alapján a házasság érvénytelenségére vonatkozóan meghozott bármely határozatot az említett rendelet III. fejezetében megállapított feltételek szerint a tagállamoknak el kell ismerni.

[4] HL L 160., 2000.6.30., 19. o.

(2) Az 1347/2000/EK rendelet 40. cikkét a 2003-as csatlakozási okmány II. melléklete úgy módosította, hogy az a Málta és a Szentszék között, a kánonjogi házasságok, valamint az ilyen házasságokkal kapcsolatban egyházi hatóságok és bíróságok által hozott határozatok polgári hatásainak az elismeréséről kötött 1993. február 3-i egyezményt az 1995. január 6-i második kiegészítő jegyzőkönyvvel együtt megemlítse.

(3) a házassági jogi ügyekben és a szülői felelősséggel kapcsolatos ügyekben a joghatóságról, az ítéletek elismeréséről és végrehajtásáról, valamint az 1347/2000/EK rendelet hatályon kívül helyezéséről szóló 2201/2003/EK tanácsi rendeletet [5] 2003. november 27-én elfogadták. A 2201/2003/EK rendelet 2004. augusztus 1-jén hatályba lépett, és azt 2005. március 1-jétől kezdve Dánia kivételével minden tagállamban alkalmazni kell.

[5] HL L 338., 2003.12.23., 1. o.

(4) Málta kérte, hogy a 2201/2003/EK rendelet 63. cikkében, amely az 1347/2000/EK rendelet 40. cikkével azonos, olyan módosításra kerüljön sor, amelynek eredményeként a rendelet Máltának a Szentszékkel kötött egyezményét is megemlíti.

(5) A 2003-as csatlakozási okmány 57. cikke megállapítja, hogy amennyiben a csatlakozás előtt elfogadott jogi aktusokat a csatlakozás miatt ki kell igazítani, ezeket a kiigazításokat egyszerűsített eljárással el lehet végezni, amelynek során a Bizottság javaslata alapján a Tanács minősített többséggel dönt.

(6) Málta kérésének a figyelembevétele és a 2201/2003/EK rendelet ennek megfelelően történő módosítása indokolt,

ELFOGADTA EZT A RENDELETET:

1. cikk

A 2201/2003/EK rendelet 63. cikke a következőképpen módosul:

(1) A 3. bekezdés a következő c) ponttal egészül ki:

,c) A Szentszék és Málta között létrejött 1993. február 3-i egyezmény a kánonjogi házasságok, valamint az ilyen házasságokkal kapcsolatban egyházi hatóságok és bíróságok által hozott határozatok polgári hatásainak az elismeréséről, az 1995. január 6-i második kiegészítő jegyzőkönyvvel együtt."

(2) A (4) bekezdést a következő rendelkezés váltja fel:

,4. A (2) bekezdésben felsorolt határozatok elismerése Spanyolországban, Olaszországban vagy Máltán ugyanazon eljárásnak és ellenőrzésnek lehet alávetve, mint amelyek az egyházi bíróságok által a (3) bekezdésben említett, a Szentszékkel kötött nemzetközi szerződéseknek megfelelően hozott határozatokra alkalmazhatók."

2. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ezt a rendeletet 2005. március 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban az Európai Közösséget létrehozó szerződésnek megfelelően.

Kelt Brüsszelben, -án/-én.

a Tanács részéről

az elnök